DA Den Europæiske Unions Tidende CE 78/612

(2004/C 78 E/0646)

SKRIFTLIG FORESPØRGSEL E-3620/03

af Antonios Trakatellis (PPE-DE) til Kommissionen

(5. december 2003)

Om: Anvendelse af en matematisk model for tildeling af offentlige projekter

Ifølge Kommissionens svar på min tidligere forespørgsel (H-0097/03 (1)) om anvendelsen af den matematiske model for tildeling af udbud har Kommissionen fremsendt en skrivelse til de græske myndigheder for at bede dem redegøre for, hvordan de anvender den pågældende model, samt hvad den nøjagtigt indeholder. Af nogle for nylig fremkomne oplysninger fremgår det, at denne metode til trods for, at Ministeriet for Miljø, Fysisk Planlægning og Offentlige Arbejder har afskaffet den matematiske model for de store projekter, dog fortsat anvendes for små projekter med det resultat, at der fortsat hersker nærmest monopolagtige tilstande inden for bygge- og anlægssektoren, hvad angår de offentlige projekter, og det kan endvidere konstateres, at der findes et kartel.

Kommissionen bedes på denne baggrund besvare følgende:

1. Er Kommissionen af de græske myndigheder blevet informeret om den tidligere og den nuværende funktion af den matematiske model?

2. Er anvendelsen af modellen forenelig med fællesskabsretten?

3. Agter Kommissionen at tage den matematiske model op til revision, og hvilke foranstaltninger agter den at træffe i tilfælde af, at der klages over omgåelse af modellen?

4. Hvilke foranstaltninger agter Kommissionen at træffe, hvis de ovennævnte offentliggørelser taler sandt, og der virkelig er tale om uhæderlig konkurrence?

5. Hvilke foranastaltninger vil Kommissionen træffe med hensyn til funktionen af den nuværende institutionelle ramme i Grækenland, der fører til monopolagtige tilstande på området for offentlige projekter?

Agter Kommissionen foruden afskaffelsen af den matematiske model at kræve, at den erstattes med en gennemskuelig institutionel ramme, som vil forhindre enhver overtrædelse af principperne om fri og hæderlig konkurrence, hvad angår tildelingen og udførelsen af offentlige projekter?

Svar afgivet på Kommissionens vegne af Frederik Bolkestein

(30. januar 2004)

Som Kommissionen allerede har anført i sit svar på forespørgsel H-0097/03, som blev stillet af det ærede parlamentsmedlem i spørgetiden under Parlamentets plenarmøde i marts 2003 (1), udgør brugen af en matematisk model til at udpege unormalt lave tilbud i henhold til Domstolens retspraksis ikke i sig selv et brud på fællesskabsretten (sag C-285/99 et C-286/99). I henhold til samme retspraksis skal en tilbudsgiver, hvis tilbud betragtes som unormalt lavt selv ved hjælp af en matematisk metode, kunne frembringe de beviser, som han skønner relevante, for at forklare indholdet af sit tilbud, og at den ordregivende myndighed skal undersøge disse beviser, inden den træffer afgørelse om eventuelt at afvise tilbuddet. Som følge af en række klager har Kommissionen haft mulighed for at undersøge, om det græske system til fastlæggelse af unormalt lave tilbud var i overensstemmelse med fællesskabsretten, og har adskillige gange henvendt sig til de græske myndigheder for at klarlægge situationen. Sagen blev ligeledes drøftet på pakkemødet i Athen den 23. og 24. oktober 2003 om anvendelsen af fællesskabsrettens bestemmelser på offentlige kontrakter i Grækenland.

Af Kommissionens undersøgelse fremgik det, at der i den græske lovgivning kun i helt særlige tilfælde var mulighed for at afgive begrundelse for unormalt lave tilbud, og at der fandtes en kategori for »exceptionelt lave tilbud«, for hvilke det ikke var muligt at afgive begrundelse. Kommissionens tjenestegrene vurderer, at en sådan lovgivning og den deraf følgende administrative praksis, er i strid med Rådets direktiv 93/37/EFØ af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter (2) samt med Domstolens førnævnte retspraksis.

Som følge af disse bilaterale kontakter har de græske myndigheder foretaget en ændring i deres lovgivning og ophævet kategorien »exceptionelt lave tilbud«, og samtidig accepteret, at tilbudsgivere, hvis tilbud betragtes som unormalt lave ved anvendelsen af den matematiske model, alligevel får mulighed for at fremlægge begrundelser.

Den matematiske model er således ikke blevet ophævet, sådan som det tilsyneladende fremgår af avisartiklerne, men bestemmelserne for den ordregivende myndigheds anvendelse af modellen er blevet ændret med henblik på at bringe den i overensstemmelse med fællesskabsretten.

Kommissionen fører tilsyn med, at anvendelsen af den nye nationale lovgivning vedrørende gennemførelsesbestemmelserne for den matematiske model og især for fastlæggelsen af unormalt lave tilbud er forenelig med fællesskabsretten.

Hvad angår påstandene om karteller i bygge- og anlægssektoren er Kommissionen på nuværende tidspunkt ikke i besiddelse af oplysninger, der kan føre til en konklusion om en sådan strukturel markedssituation, som er et brud på EU's konkurrenceregler. Kommissionen anmoder derfor det ærede parlamentsmedlem om at fremsende alle oplysninger om eventuel manipulering med offentlige kontrakter.

(1) Skriftligt svar af 11.3.2003.

(2) EFT L 199 af 9.8.1993.